**Útmutató a szakdolgozatok benyújtásához**

**Kérem a szakdolgozat benyújtása előtt olvassa el a lenti útmutatót!**

Szakdolgozatot az a hallgató tud benyújtani, akinek előzőleg **megtörtént a záróvizsgára való bejelentkezése** a tanulmányi információs rendszerben (neptun) a jelentkezési határidő végéig. Amennyiben a regisztrációs időszak végéig nem jelentkezett be záróvizsgára, de záróvizsgázni szeretne, úgy azt a neptun rendszerben az Ügyintézés/Kérvények menüpont alatt „Utólagos záróvizsga” kérvény benyújtásával tudja kérelmezni igazgatási, szolgáltatási díj ellenében.

A szakdolgozat feltöltési határideje **2019. április 15.**

Szakdolgozat/diplomamunka benyújtás hosszabbítására irányuló kérelem 2019. április 10-ig nyújtható be **indokolt esetben** a neptun rendszeren keresztül Ügyintézés/Kérvények menüpontban.

**A teljes szakdolgozat/diplomamunka feltöltése kötelező egy darab pdf formátumú fájlban. Csak pdf kiterjesztésű fájl tölthető fel a rendszerbe. Az elektronikusan benyújtott, valamint a kinyomtatott és beköttetett szakdolgozatnak a címoldaltól kezdve a nyilatkozatokig bezárólag mindenben meg kell egyezniük.**

Benyújtandó a szakdolgozat címoldala, a tartalomjegyzék, a teljes szöveg képekkel, ábrákkal, minden melléklettel, az irodalomjegyzék, az utolsó oldalon a kitöltött és aláírt eredetiségi nyilatkozattal (az AVK-n és GTK-n szakdolgozatot benyújtó hallgatók esetében a kitöltött és aláírt konzultációs nyilatkozatot is tartalmaznia kell).

Az eredeti kék tollal aláírt nyilatkozatot (nyilatkozatokat) be kell szkennelni és ezt a szkennelt változatot, kell az elkészített feltöltendő szakdolgozat utolsó oldal után betenni a dolgozatba az alábbi sorrendben: amennyiben kérik akkor a konzultációs nyilatkozatot, ezt követően pedig a kitöltött és aláírt eredetiségi nyilatkozatot.

A nyilatkozatokat mind az elektronikusan benyújtott mind pedig a kinyomtatott dolgozatoknak tartalmaznia kell.

A nyilatkozatok, valamint a szakdolgozattal kapcsolatos nyomtatványok a [www.oktatas.uni-eszterhazy.hu](http://www.oktatas.uni-eszterhazy.hu) oldalon az Ügyintézés/Nyomtatványok menüpontból letölthetők.

**A szakdolgozat formai követelményeit a Hallgatói követelményrendszer, Tanulmányi és vizsgaszabályzat 51. §-a és az adott Kar dékánjának utasítása határozza meg.**


Az elektronikusan benyújtandó szakdolgozati fájlnévnek kizárólag az alábbi elnevezés adható meg: **a szakdolgozatot benyújtó neptun kódja nagybetűvel, alsóvonal és a benyújtás idejének évszáma.** **A kiterjesztés minden esetben egy darab pdf (pl.: ABCDEF\_2019.pdf).** A benyújtani szándékozott pdf fájl pedig semmilyen formában nem tartalmazhat fájl védelmet.

**Érvénytelen a szakdolgozat benyújtás abban az esetben amennyiben az elektronikusan benyújtott dolgozat kinyomtatva tartalmilag és formailag eltér a papíralapon benyújtott dolgozattól. Továbbá Érvénytelen a szakdolgozat benyújtás az alábbi esetekben.** Az elektronikus szakdolgozat benyújtási űrlap adatai megadása (pl.: szakdolgozat címe) csupa nagybetűs írásmóddal történt. Nem lettek kitöltve a kötelezően kitöltendő szakdolgozati ürlap adatai. Nem megfelelően történt szakdolgozati fájl elkészítése. Nem megfelően történt a szakdolgozati fájl elnevezése. Nincs kitöltve és aláírva az eredetiségi nyilatkozat, vagy nem is tartalmazza a nyilatkozatot az elektronikusan benyújtott dolgozat.


**Szakdolgozat feltöltése:**

Az elkészült szakdolgozat elektronikus változatát a neptun rendszerbe kell feltölteni a következők szerint:

**Tanulmányok** menüponton a **Szakdolgozat/Szakdolgozat jelentkezés** menüpontra kattintva.



Majd ezt követően kattintson a **Szakdolgozat feltöltés** gombra.



A következő lépésként adja meg a már elkészített szakdolgozat **végleges, pontos címét**, majd nyomja meg a Tovább gombot.

# 

Ezt követően a Fájl feltöltése gombra kattintva töltse fel az egybeszerkesztett **szakdolgozati fájlt, mely tartalmazza a korábban említett összes kötelező elemet**. Majd kattintson a Mentés gombra!

# 

**Amennyiben szakdolgozat/diplomamunka témája valamilyen speciális követelményt írt elő** (pl.: számítógépes program, adatbázis, weboldal-készítés, film, műalkotás stb.) és nemcsak egy pdf fájl benyújtása a követelmény, úgy azt egy zip formátummal tömörített fájlként kérem külön feltölteni a neptunba.

Az egy darab zip fájlnak az alábbi elnevezés adható meg: szakdolgozatot benyújtó neptun kódja nagybetűvel, alsóvonal és a benyújtás idejének évszáma pont és kiterjesztés. A kiterjesztés minden esetben egy darab zip és csak kisbetűvel adható meg.  
(pl.: ABCDEF\_2019.zip) A fájl mérete nem haladhatja meg a 100 Mbyte-ot. Ezzel egyidejűleg a szakdolgozat/diplomamunka pdf fájlt képző részét is a fentiek szerint töltse fel a neptun rendszerbe.

**Szakdolgozat feltöltés sikerességének ellenőrzése**

A szakdolgozat feltöltése menüpont alatt található szakdolgozat megtekintés gombra kattintva tudja ellenőrizni a szakdolgozat feltöltésének sikerességét. Kérem, hogy végezze el ennek az ellenőrzését!

# A szakdolgozat titkosítása

A Tanulmányi és vizsgaszabályzat 54. § (3) bekezdése értelmében a hallgató kérheti a szakdolgozatának titkosítását:

“A szakdolgozat készítője, valamint a szakdolgozathoz információt adó szervezet a szakdolgozat készítőjének útján írásban kérheti a témát elfogadó szakfelelőstől a szakdolgozat/diplomamunka titkos kezelését. Amennyiben a szakfelelős elrendeli a titkosítást, úgy a szakdolgozat kizárólag a bírálónak és a záróvizsgáztató bizottságnak adható ki.”

A szakdolgozat titkosítási kérelmet a neptun rendszeren keresztül kell benyújtani: Ügyintézés/Kérvények menüponton.

**A szakdolgozatok utólagos titkosítása nem lehetséges.**

**Szakdolgozat bemutatása**

A feltöltést követően az elkészült szakdolgozat bekötött példányát az Oktatási Igazgatóság Tanulmányi és Oktatásszervezési Osztályán (nem egri campusokon oktatási irodában/csoportnál) **be kell bemutatni 2019. április 15-26-ig ügyfélfogadási időben**. **Csak a neptun rendszerben feltöltött szakdolgozatok mutathatók be az Oktatási Igazgatóságon**! Felhívom a figyelmét, hogy a benyújtott és feltöltött szakdolgozatnak mind formai, mind tartalmi szempontból teljesen meg kell egyeznie!

Amennyiben a szakdolgozat feltöltésével kapcsolatosan bármilyen **technikai hibát** észlel, kérem jelezze a [neptun@uni-eszterhazy.hu](mailto:neptun@uni-eszterhazy.hu) e-mailcímen.

**Szakdolgozati bírálat megtekintése**

A szakdolgozat védését megelőzően legalább egy héttel letöltheti a neptun rendszerből az elkészült szakdolgozati bírálatát. A szakdolgozati menüponton a + jelre, majd a Bővebb gomb megnyomását követően, a konzulens, opponens neve melletti + jelre kattintva a Szakdolgozati bírálat megtekintésével tudja letölteni a bírálatot.